b'\n_START_ARTICLE_\nStig Fr\xc3\xb8land\n_START_SECTION_\nBiografi\n_START_PARAGRAPH_\nFr\xc3\xb8land er utdannet fra Universitetet i Oslo i 1966 og var deretter turnuslege i Kristiansand og Fr\xc3\xa6na f\xc3\xb8r han ble ansatt ved \xc2\xabInstitutt for generell og revmatologisk immunologi\xc2\xbb ved Rikshospitalet. Han tok doktorgraden i 1973, og i 1975 ble han assistentlege ved infeksjonsavdelingen ved Ullev\xc3\xa5l sykehus. Fra 1979 til sin avgang i 2010 var han ansatt ved Rikshospitalets medisinske avdeling. Han ble spesialist i indremedisin i 1980 og i infeksjonssykdommer i 1983. Han er bror av den avd\xc3\xb8de revyartisten Dag Fr\xc3\xb8land._NEWLINE_Fr\xc3\xb8land ble seksjonsoverlege og leder av Seksjon for klinisk immunologi og infeksjonsmedisin fra opprettelsen i 1982 til 2010. Han var medlem av Helsedirekt\xc3\xb8rens r\xc3\xa5dgivningsgruppe for aids 1985-1987, og av Sosialministerens referansegruppe i kampen mot aids 1987-1988. Han ledet i en \xc3\xa5rrekke en forskergruppe ved Rikshospitalet med sterk vekt p\xc3\xa5 immunsviktsykdommer inkludert hiv/aids og inflammasjon. Han har deltatt som foredragsholder og ved organiseringen av en lang rekke nasjonale og internasjonale konferanser innen aids-feltet. Han er bosatt i Oslo._NEWLINE_Kong Harald utnevnte i 2012 Fr\xc3\xb8land til kommand\xc3\xb8r av den kongelige norske St. Olavs Orden for innsats innen medisin._NEWLINE_Fr\xc3\xb8land er medlem av Det Norske Videnskaps-Akademi.'